CELEX: 32016R0479
Language: el
Date: 2016-04-01 00:00:00
Title: Κανονισμός (ΕΕ) 2016/479 της Επιτροπής, της 1ης Απριλίου 2016, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση γλυκοζιτών στεβιόλης (Ε 960) ως γλυκαντικού σε ορισμένα ποτά με μειωμένη ενεργειακή αξία ή χωρίς πρόσθετα σάκχαρα (Κείμενο που παρουσιάζει ενδιαφέρον για τον ΕΟΧ)

2.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 87/1
            
         ΚΑΝΟΝΙΣΜΌΣ (ΕΕ) 2016/479 ΤΗΣ ΕΠΙΤΡΟΠΉΣ
   της 1ης Απριλίου 2016
   για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση γλυκοζιτών στεβιόλης (Ε 960) ως γλυκαντικού σε ορισμένα ποτά με μειωμένη ενεργειακή αξία ή χωρίς πρόσθετα σάκχαρα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
   Εκτιμώντας τα ακόλουθα:
   
               (1)
            
            
               Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
            
         
               (2)
            
            
               Αυτός ο κατάλογος μπορεί να επικαιροποιείται με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2), είτε με πρωτοβουλία της Επιτροπής είτε ύστερα από υποβολή αίτησης.
            
         
               (3)
            
            
               Στις 25 Μαρτίου 2013 υποβλήθηκε αίτηση για την έγκριση της χρήσης γλυκοζιτών στεβιόλης (Ε 960) ως γλυκαντικού σε ποτά με μειωμένη ενεργειακή αξία ή χωρίς πρόσθετα σάκχαρα, που εμπίπτουν στην υποκατηγορία τροφίμων 14.1.5.2 «Άλλα» του παραρτήματος II του κανονισμού (ΕΚ) αριθ. 1333/2008. Στη συνέχεια, η αίτηση κοινοποιήθηκε στα κράτη μέλη, σύμφωνα με το άρθρο 4 του κανονισμού (ΕΚ) αριθ. 1331/2008.
            
         
               (4)
            
            
               Οι γλυκοζίτες στεβιόλης είναι συστατικά χωρίς θερμιδική αξία και με γλυκιά γεύση, και μπορούν να χρησιμοποιηθούν για την αντικατάσταση των θερμιδικών σακχάρων σε ορισμένα ποτά, μειώνοντας κατ' αυτό τον τρόπο τη θερμιδική αξία αυτών των προϊόντων. Κατά συνέπεια, οι γλυκοζίτες στεβιόλης παρέχουν γλυκύτητα στα ποτά αυτά χωρίς να προσθέτουν επιπλέον θερμίδες στο τελικό προϊόν, προσφέροντας στους καταναλωτές προϊόντα με μειωμένη ενεργειακή αξία ή χωρίς πρόσθετα σάκχαρα, σύμφωνα με το άρθρο 7 του κανονισμού (ΕΚ) αριθ. 1333/2008.
            
         
               (5)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή ζητεί τη γνωμοδότηση της Ευρωπαϊκής Αρχής για την Ασφάλεια των Τροφίμων («η Αρχή») με σκοπό την επικαιροποίηση του ενωσιακού καταλόγου προσθέτων τροφίμων που περιέχεται στο παράρτημα II του κανονισμού (ΕΚ) αριθ. 1333/2008.
            
         
               (6)
            
            
               Το 2010 η Αρχή εξέδωσε επιστημονική γνωμοδότηση (3) σχετικά με την ασφάλεια των γλυκοζιτών στεβιόλης για τις προτεινόμενες χρήσεις ως προσθέτου τροφίμων (E 960) και καθόρισε ως αποδεκτή ημερήσια πρόσληψη (ΑΗΠ) για τους γλυκοζίτες στεβιόλης τα 4 mg/kg σωματικού βάρους, εκφραζόμενη ως ισοδύναμα στεβιόλης. Ενόψει της προτεινόμενης επέκτασης των χρήσεων ως προσθέτου τροφίμων, η Αρχή αναθεώρησε την εκτίμηση της έκθεσης στους γλυκοζίτες στεβιόλης και εξέδωσε τις γνωμοδοτήσεις της στις 2 Μαΐου 2014 (4) και στις 30 Ιουνίου 2015 (5). Όσον αφορά τις επεκτάσεις των χρήσεων, η Αρχή κατέληξε στο συμπέρασμα ότι οι εκτιμήσεις έκθεσης είναι κάτω από την ΑΗΠ για όλες τις ηλικιακές ομάδες, με εξαίρεση τις εκτιμήσεις για τα νήπια του ανώτερου τμήματος του υψηλού επιπέδου (95ο εκατοστημόριο) σε μια χώρα. Οι υπολογισμοί σχετικά με την έκθεση που πραγματοποιήθηκαν από τον φορέα Rijksinstituut voor Volksgezondheid en Milieu έδειξαν ότι η προτεινόμενη επέκταση της χρήσης δεν επηρέασε το 95ο εκατοστημόριο της έκθεσης σε μικρά παιδιά ηλικίας δύο έως έξι ετών στις Κάτω Χώρες και ότι τα μη αλκοολούχα ποτά και τα αρωματισμένα γαλακτοκομικά προϊόντα ζύμωσης παρέμειναν οι κύριοι παράγοντες που συμβάλλουν στην έκθεση στους γλυκοζίτες στεβιόλης γι' αυτή την ηλικιακή ομάδα.
            
         
               (7)
            
            
               Δεδομένου ότι η υποκατηγορία τροφίμων 14.1.5.2 καλύπτει προϊόντα που δεν προορίζονται για κατανάλωση από νήπια (12 έως 35 μηνών), οι προτεινόμενες χρήσεις και τα επίπεδα χρήσης των γλυκοζιτών στεβιόλης (E 960) ως γλυκαντικού δεν εγείρουν ανησυχίες για την ασφάλεια.
            
         
               (8)
            
            
               Ως εκ τούτου, είναι σκόπιμο να εγκριθεί η χρήση γλυκοζιτών στεβιόλης (E 960) ως γλυκαντικού σε ποτά με μειωμένη ενεργειακή αξία ή χωρίς πρόσθετα σάκχαρα στην υποκατηγορία τροφίμων 14.1.5.2 «Άλλα»: Καφές, τσάι και φυτικά αφεψήματα (σε μέγιστο επίπεδο 30 mg/l), αρωματισμένα προϊόντα στιγμιαίου καφέ και στιγμιαίου cappuccino (σε μέγιστο επίπεδο 30 mg/l), αρωματισμένα ποτά με βάση τη βύνη και με γεύση σοκολάτα/cappuccino (σε μέγιστο επίπεδο 20 mg/l).
            
         
               (9)
            
            
               Επομένως, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1η Απριλίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 31.12.2008, σ. 16.
   
      (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
   
      (3)  EFSA Journal 2010· 8(4):1537.
   
      (4)  EFSA Journal 2014· 12(5):3639.
   
      (5)  EFSA Journal 2015· 13(6):4146.
   
      ΠΑΡΑΡΤΗΜΑ
      Το μέρος Ε του παραρτήματος II του κανονισμού (ΕΚ) αριθ. 1333/2008 τροποποιείται ως εξής:
      
                  1.
               
               
                  Στην υποκατηγορία τροφίμων 14.1.5.2 «Άλλα», μετά την καταχώριση για τους εστέρες της σορβιτάνης E 491-495 προστίθενται οι ακόλουθες καταχωρίσεις για το πρόσθετο Ε 960:
                  
                               
                           
                           
                              «Ε 960
                           
                           
                              Γλυκοζίτες στεβιόλης
                           
                           
                              30
                           
                           
                              (60) (93)
                           
                           
                              μόνο καφές, τσάι και φυτικά αφεψήματα, με μειωμένες θερμίδες ή χωρίς πρόσθετα σάκχαρα
                           
                        
                               
                           
                           
                              Ε 960
                           
                           
                              Γλυκοζίτες στεβιόλης
                           
                           
                              30
                           
                           
                              (60) (93)
                           
                           
                              μόνο αρωματισμένα προϊόντα στιγμιαίου καφέ και στιγμιαίου cappuccino, με μειωμένες θερμίδες ή χωρίς πρόσθετα σάκχαρα
                           
                        
                               
                           
                           
                              Ε 960
                           
                           
                              Γλυκοζίτες στεβιόλης
                           
                           
                              20
                           
                           
                              (60) (93)
                           
                           
                              μόνο αρωματισμένα ποτά με βάση τη βύνη και ποτά με γεύση σοκολάτα/cappuccino, με μειωμένες θερμίδες ή χωρίς πρόσθετα σάκχαρα»
                           
                        
            
                  2.
               
               
                  Στην υποκατηγορία τροφίμων 14.1.5.2 «Άλλα», προστίθενται οι ακόλουθες υποσημειώσεις:
                  
                              «(60):
                           
                           
                              Εκφραζόμενη ως ισοδύναμα στεβιόλης.
                           
                        
                              (93):
                           
                           
                              Το ανώτατο επίπεδο ισχύει για τα έτοιμα προς πόση προϊόντα (π.χ. κονσερβοποιημένα) και τα μείγματα αυτών, καθώς και για τα συμπυκνώματα που έχουν υποστεί επεξεργασία και είναι έτοιμα για κατανάλωση.».